# **SPOJILI SME SA S ČESKÝMI A SLOVENSKÝMI GYNEKOLÓGMI, ABY SME PORAZILI RAKOVINU**

Pacientska aliancia NIE RAKOVINE vystúpila na tlačovej konferencii pri príležitosti otvorenia **VIII. Spoločného kongresu Slovenskej a Českej gynekologicko-pôrodníckej spoločnosti** v bratislavskej INCHEBE EXPO 27. mája 2022.

***Záštitu nad podujatím prevzali:****MUDr. Vladimír Lengvarský, MPH, Minister zdravotníctva Slovenskej republiky
Prof. MUDr. Juraj Šteňo, DrSc., IFAANS, Dekan Lekárskej fakulty Univerzity Komenského*

***Za hlavných organizátorov podujatia Slovenskú a Česku Gynekologicko-pôrodnícku spoločnosť vystúpili:***

*Doc. MUDr. Martin Redecha, Ph.D., prezident SGPS SLS*

 *MUDr. Vladimír Dvořák, Ph.D., predseda ČGPS ČLS JEP*

***Za alianciu NIE RAKOVINE na TK vystúpili:***

*Jana Pifflová Španková*

*Bibiana Ondrejková*

*Dobrovoľníci z radov vyliečených onkologických pacientov*

Ide o najväčšie odborné podujatie spriatelených odborných spoločností, na ktorom sa pravidelne zúčastňuje viac ako 1 200 domácich, českých i zahraničných účastníkov - pretože odbornosť, nové medicínske skúsenosti a kvalitná gynekologická starostlivosť nesmú poznať hranice. Je to však aj priestor, ktorý **spája lekára priamo s pacientom** s cieľom znížiť vysoký výskyt ženských onkologických malignít intenzívnymi aktivitami. V otázke súčasnej úrovne poskytovanej starostlivosti v oblasti gynekológie je nevyhnutný rozvoj. Cielená edukácia o prevencii žien, dievčat i celých rodín je len začiatok.

**Načasovanie nebolo náhodné**

28. mája si totiž celý svet pripomína **Medzinárodný deň akcií pre zdravie žien**, ktoré je napriek snahe odbornej verejnosti stále podceňované. Na cestách po Slovensku v rámci osvetového turné **POVEDZME NIE RAKOVINE** preto zdôrazňujeme dôležitosť pravidelného samovyšetrovania prsníkov, účasti na skríningoch ako aj možnosť od 1. mája 2022 bezplatne zaočkovať tínedžerov proti vírusu HPV. *„Urobíme všetko pre to, aby sa o tejto možnosti primeranou formou dozvedeli rodičia aj mládež. Bezplatné očkovanie detí považujeme za obrovský prelomový krok v onkologickej prevencii pre všetkých ľudí
v našej  krajine,“* povedala prezidentka NIE RAKOVINE Jana Pifflová Španková a zdôraznila, že práve vďaka tlaku zdravotníckych organizácií sa Slovensko zaradilo k ostatným vyspelým krajinám, kde dievčatá a chlapci (medzi 12. - 13. rokom života) môžu byť zaočkovaní najmodernejšou nanovalentnou vakcínou *Gardasil 9* celkom bezplatne.

Dobrovoľníci z radov vyliečených onkologických pacientov upriamili pozornosť na simulátor nácviku samovyšetrovania prsníkov. Vďaka nemu majú návštevníčky turné možnosť hmatom identifikovať skryté hrčky signalizujúce možný karcinóm prsníka, s ktorým žije viac ako 30-tisíc Sloveniek.

**Misia: prevencia**

Príručka pre pacientov s rakovinou prsníka ESMO z roku 2018 [[1]](#footnote-1) uvádza, že na *rakovinu prsníka* zomrie ročne okolo 900 žien, mnohé úplne zbytočne. Navyše, stále platí, že približne 30 percent Sloveniek je diagnostikovaných v pokročilých štádiách ochorenia - v mnohých prípadoch zohráva hlavnú úlohu ľahostajnosť.

****K šanci na úspešnú liečbu prispieva predovšetkým poznanie príznakov a s tým spojená včasná diagnostika. **Navštíviť lekára a poznať svoj zdravotný stav je kľúčové**!
Preto sme *„v spolupráci so SGPS vytvorili interaktívnu* ***MAPU POMOCI*** *>>* [***https://www.nierakovine.sk/mapapomoci***](https://www.nierakovine.sk/mapapomoci)*s priamymi kontaktmi na gynekológov po celom Slovensku. Na ich ambulancie, označené nálepkou* ***V TEJTO AMBULANCII HOVORÍME SPOLU S VAMI NIE RAKOVINE,*** *sa môžu pacientky obrátiť z dôvodu prevencie alebo v prípade akýchkoľvek príznakov,“* upozornila Jana Pifflová Španková.

**Možnosť zaregistrovať sa do MAPY POMOCI mali gynekológovia priamo na kongrese pri stánku pacientskej aliancie NIE RAKOVINE.
Link na priamu registráciu lekárov:** [***https://www.nierakovine.sk/pridatambulanciu***](https://www.nierakovine.sk/pridatambulanciu)

*„Myslime na prevenciu, no zároveň bojujme za dostupnú a modernú liečbu, akú majú pacientky v okolitých európskych krajinách,“* vyzvala aliancia*.* „*Nechceme, aby choré ženy na Slovensku museli míňať svoju energiu a čas na vyčerpávajúci boj o liečbu, na ktorú majú právo. Nechceme, aby na záchranu svojho života museli predávať svoj majetok či zadlžovať svoje rodiny. Nechceme sa dozvedať o srdcervúcich osudoch žien, ktorým opakovane odmietajú liečbu a ktoré túžia žiť."*

V okolitých krajinách Európy sú už dostupné ďalšie nové moderné spôsoby liečby, ktoré zlepšujú vyhliadky onkologických pacientiek s rakovinou prsníka na lepší a dlhší život, niektoré aj na vyliečenie. Držme si palce, aby sme okolité krajiny v tomto zmysle už čoskoro dobehli.



**Interaktívny stojan v stánku NIE RAKOVINE**



Úžasný dotykový kiosk nám zapožičala firma *WVsignage*. Šikovní Slováci vyvinuli túto intetraktívnu pomôcku predovšetkým pre telesne postihnutých, ktorí majú vďaka nej pohodlnejšiu manipuláciu a jednoduchší život. Ďakujeme.



1. https://www.esmo.org/content/download/226964/3870998/file/SK-Karcin%C3%B3m-Prsn%C3%ADka-Pr%C3%ADru%C4%8Dka-pre-Pacientov.pdf [↑](#footnote-ref-1)